เอกสารแนบ 3 รายงานคณะกรรมการตรวจสอบ

เรียน ท่านผู้ถือหุ้น

บริษัท ดับบลิวเอชเอ คอร์ปอเรชั่น จำกัด (มหาชน)

คณะกรรมการตรวจสอบ
ประกอบด้วยกรรมการผู้ทรงคุณวุฒิที่มีความเป็นอิสระจำนวน 3 ท่าน ได้แก่ นาย พิชิต 
อัคราทิตย์ ประธานกรรมการตรวจสอบ นาง กฤษณา สุขบุญญสถิต และนาย สมศักดิ์
ประถมศรีเมฆ เป็นกรรมการตรวจสอบ โดยทั้ง 3
ท่านเป็นผู้มีความรู้และประสบการณ์เพียงพอในการสอบทานความน่าเชื่อถือของงบการเงิน

ในปี 2556 มีการจัดประชุมคณะกรรมการตรวจสอบรวม 10 ครั้ง
โดยกรรมการตรวจสอบทุกคนเข้าร่วมประชุมทุกครั้งเว้นแต่กรรมการตรวจสอบท่านหนึ่งที่ขาดประชุม
1 ครั้ง ซึ่งในหลายครั้ง คณะกรรมการตรวจสอบได้หารือร่วมกับประธานกรรมการ กรรมการ
ผู้บริหาร ผู้สอบบัญชี และผู้ตรวจสอบภายในตามความเหมาะสม
และได้แสดงความเห็นพร้อมข้อเสนอแนะอย่างอิสระอย่างที่ควรเป็น
กรรมการตรวจสอบได้รายงานผลการดำเนินงานของคณะกรรมการทั้งสิ้น 4 ครั้ง
โดยสรุปความเห็นตามการรายงานในเรื่องต่างๆ ดังนี้

ความถูกต้อง ครบถ้วน และเชื่อถือได้ของรายงานทางการเงิน

คณะกรรมการตรวจสอบได้สอบทานงบการเงินทั้งรายไตรมาส และงบการเงินประจำปี
นโยบายการบัญชีที่สำคัญ ความเพียงพอของการเปิดเผยข้อมูล ตลอดจนพิจารณาแผนการตรวจสอบ
วิธีการตรวจสอบและประเด็นที่ตรวจพบ ร่วมกับฝ่ายจัดการ และผู้สอบบัญชี
คณะกรรมการตรวจสอบมีความเห็นว่า
รายงานทางการเงินของบริษัทถูกจัดทำขึ้นตามหลักการบัญชีที่รับรองโดยทั่วไป
มีความถูกต้องตามที่ควร เกี่ยวข้องกับการตัดสินใจ ครบถ้วนและเชื่อถือได้
ตลอดจนมีการเลือกใช้นโยบายการบัญชี
และการนำเสนอข้อมูลทางการเงินที่สะท้อนภาพการดำเนินงาน
และฐานะการเงินของกิจการได้อย่างเหมาะสม

ความเพียงพอของระบบควบคุมภายในการตรวจสอบภายใน
การบริหารความเสี่ยงและการกำกับดูแลกิจการที่ดี

คณะกรรมการตรวจสอบได้สอบทานรายงานผลการตรวจสอบของหน่วยงานตรวจสอบภายใน
และของผู้สอบบัญชีเกี่ยวกับการประเมินระบบควบคุมภายใน การบริหารความเสี่ยง
และการกำกับดูแลกิจการที่ดี
รวมทั้งให้ความเห็นในการปรับปรุงการดำเนินงานอันเป็นผลสืบเนื่องจากการรายงานดังกล่าว
ซึ่งคณะกรรมการตรวจสอบมีความเห็นว่า
ระบบการควบคุมภายในของบริษัทมีความเพียงพอและเหมาะสมต่อสภาพการณ์
ตลอดจนอยู่ในระดับที่สามารถเกื้อหนุนให้กิจการสามารถเติบโตได้อย่างมั่นคง

คณะกรรมการตรวจสอบได้สอบทานแผนงานของหน่วยงานตรวจสอบภายในประจำปีที่จัดทำขึ้นโดยใช้หลักเกณฑ์ตามฐานความเสี่ยง
(Risk - based Audit Plan)
ซึ่งมุ่งเน้นการตรวจสอบเพื่อระบุความเสี่ยงในการดำเนินงานที่มีผลกระทบต่อกิจการในระดับสูง
ตลอดจนให้ข้อเสนอแนะที่เป็นประโยชน์ต่อการบริหารความเสี่ยงให้อยู่ในระดับที่ยอมรับได้
คณะกรรมการตรวจสอบยังได้มีการหารือกับหน่วยงานตรวจสอบภายในโดยไม่มีฝ่ายจัดการอย่างสม่ำเสมอ
ซึ่งคณะกรรมการตรวจสอบมีความเห็นว่าการตรวจสอบภายในมีความเป็นอิสระและเหมาะสม

การปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท

คณะกรรมการตรวจสอบได้สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจอสังหาริมทรัพย์
ซึ่งถือเป็นธุรกิจหลักของบริษัท
ตลอดจนประเมินการปฏิบัติตามข้อกำหนดตามกฎหมายที่เกี่ยวข้องโดยฝ่ายจัดการอย่างสม่ำเสมอ
ซึ่งคณะกรรมการตรวจสอบเห็นว่า บริษัทมีการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจของบริษัทได้อย่างเหมาะสม

รายการที่อาจมีความขัดแย้งทางผลประโยชน์

คณะกรรมการตรวจสอบได้ให้ความสำคัญเป็นพิเศษในการพิจารณารายการที่อาจมีความขัดแย้งทางผลประโยชน์ให้เป็นไปตามกฎหมาย
ข้อกำหนดของตลาดหลักทรัพย์แห่งประเทศไทย ตลอดจนมาตรฐานการบัญชีที่เกี่ยวข้อง
อย่างสม่ำเสมอทุกไตรมาส และมอบหมายให้หน่วยงานตรวจสอบภายในสอบทานความถูกต้อง
และรายงานกับคณะกรรมการตรวจสอบ
ตลอดจนประเมินรายการที่เกี่ยวโยงที่เปิดเผยในหมายเหตุประกอบงบการเงินในทุกไตรมาส
ซึ่งคณะกรรมการตรวจสอบมีความเห็นว่า รายการที่เกี่ยวโยงกันที่ได้พิจารณานั้น
เป็นรายการที่เข้าข่ายธุรกิจปกติที่มีเงื่อนไขการค้าทั่วไป ที่กำหนดขึ้นอย่างสมเหตุสมผล
เป็นธรรมและเป็นประโยชน์สูงสุดต่อบริษัท

ความเหมาะสมของผู้สอบบัญชี การพิจารณา คัดเลือก และเสนอแต่งตั้งผู้สอบบัญชี

คณะกรรมการตรวจสอบได้ประเมินความเป็นอิสระและผลการปฏิบัติการสำหรับปี 2556
ของผู้สอบบัญชี มีข้อสรุปว่า ผลการปฏิบัติงานโดยรวมอยู่ในระดับที่น่าพอใจ และมีความอิสระเพียงพอ

ในการพิจารณาคัดเลือกและเสนอแต่งตั้งผู้สอบบัญชีสำหรับปี 2557 นั้น
เนื่องจากในปีที่ผ่านมาได้มีการเปรียบเทียบราคาค่าบริการสอบบัญชีแล้ว
คณะกรรมการตรวจสอบได้พิจารณาผลการปฏิบัติงาน ขอบเขต
และปริมาณธุรกรรมเทียบกับค่าบริการสอบบัญชีสำหรับปี 2557 ตามที่ผู้สอบบัญชีเสนอ
โดยมีความเห็นชอบเสนอต่อคณะกรรมการบริษัทให้แต่งตั้งบริษัทไพร้ซวอเตอร์เฮาส์คูเปอร์ส
เอบีเอเอส จำกัด เป็นผู้สอบบัญชีของบริษัทและบริษัทย่อยสำหรับปี 2557
โดยมีค่าตอบแทนคิดเป็นจำนวนเงินรวม 2,956,000 บาท

ความเห็นและข้อสังเกตโดยรวมจากการปฏิบัติหน้าที่ของคณะกรรมการตรวจสอบ

คณะกรรมการตรวจสอบได้ประเมินผลการปฏิบัติงานของตนเอง
โดยประเมินผลในภาพรวมเป็นรายคณะประจำปี 2556 ใน 2 ส่วน คือส่วนที่ 1
การทำหน้าที่โดยรวมของคณะกรรมการตรวจสอบ ส่วนที่ 2
การปฏิบัติหน้าที่เฉพาะด้านของคณะกรรมการตรวจสอบทั้ง 6 ด้าน ได้แก่ 1)
การสอบทานให้บริษัทมีการรายงานทางการเงินอย่างถูกต้องเพียงพอ 2)
การสอบทานให้บริษัทมีการควบคุมภายในและตรวจสอบภายในที่มีประสิทธิภาพและประสิทธิผล 3)
การสอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้อง 4) การพิจารณาคัดเลือก
เสนอแต่งตั้งผู้สอบบัญชี 5) การพิจารณารายการที่เกี่ยวโยงกัน และ 6)
การจัดทำรายงานของคณะกรรมการตรวจสอบ คณะกรรมการตรวจสอบมีความเห็นโดยรวมว่า
คณะกรรมการตรวจสอบได้ปฏิบัติงานอย่างเพียงพอและครบถ้วน

นาย พิชิต อัคราทิตย์

ประธานกรรมการตรวจสอบ